**О Д Г О В О Р**

на пратеничко прашање од пратеникот Тито Петковски поставено на 77-та седница на Собранието на Република Македонија одржана

на 5 ноември 2009 година

Првото прашање беше што прави Република Македонија да си ги зголеми шансите за почеток на преговори и имаше подпрашање дека усмено сум дал ветување дека до почетокот на преговорите ќе сме го решиле проблемот.

Република Македонија, како што и самиот спомна, ги заврши најголемиот дел од потребните реформи доволно за да добие позитивно мислење, позитивен извештај од Европската унија и препорака за почеток на преговори. Препораката дадена од Европската комисија наскоро треба да биде рагледана од Европскиот совет. Се разбира, во меѓувреме, ние продолжуваме со работа, продолжуваме со реформите, во извештајот иако има констатирано огромен напредок, има одредени работи кои и понатаму треба да се подобруваат. Ние како Влада постојано продолжуваме во овој период, а и по декември, се разбира, да работиме на подобрување на сите слабости кои се наведени во нашиот извештај се со цел не само да си ги зголемиме шансите за почеток на преговори или за влез во Европската унија, туку и да го подобриме квалитетот на живот на граѓаните на Република Македонија.

Истовремено правиме се што е во наша моќ, да се дојде до некакво решение кое би го затворило спорот со Грција, меѓутоа за такво нешто потребно е да се најде некакво решение кое и другата страна би го поддржала.

Процесот на Нимиц продолжува, се чини од денешниот настап на господинот Петковски, дека веројатно вчерашните и денешните вести не ги видел, господинот Нимиц најави продолжување на разговорите, посочи конкретен датум во текот на овој месец така што ќе ги продолжиме тие разговори.

Во делот на неговото потпрашање кое го чул некаде, па вчера го изнесе на прес конференција, еве денеска и во парламентот дали сум дал усмено ветување дека до почетокот на преговорите ќе го решиме проблемот, јас не можам да давам никакви усмени или писмени ветувања дека до некој рок или до некој датум нешто ќе решиме. Јас можам да дадам ветување дека ќе правиме се што е во наша моќ да се дојде до решение и ние навистина сакаме да дојдеме до решение за да се помогне за подобар живот на граѓаните, да се затворат споровите, да се подобрат односите, но не може никогаш да се даде ветување конкретно со рок кое не зависи само од вас, туку зависи и од другата страна. Кога би зависело само од нас, веројатно би можеле да дадеме ветување, како што даваме ветување во нашата програма кога излегуваме на избори кажуваме до кој датум, до кој месец и до која година ќе разрешиме одреден проблем или ќе направиме некој проект. Но, кога зависи и од некој друг, вие не можете точно да кажете кога ќе го завршите, бидејќи не зависи само од вашата волја, туку и од волјата на другата страна.